ที่ประชุม 3 ฝ่าย เห็นชอบกำหนดวันอภิปรายทั่วไปโดยไม่ลงมติ 15-16 กุมภาพันธ์นี้
นายสุทิน คลังแสง ประธานวิปฝ่ายค้าน เปิดเผยผลหารือของที่ประชุม  3 ฝ่ายคือ คณะรัฐมนตรี วิปฝ่ายค้านและวิปรัฐบาล ถึงการกำหนดวันอภิปรายทั่วไปโดยไม่ลงมติตามรัฐธรรมนูญมาตรา 152 ว่าสรุปกำหนดวันประชุมในวันที่ 15-16 กุมภาพันธ์นี้ ฝ่ายค้านได้เวลา 24 ชั่วโมงและรัฐบาลได้เวลา 8 ชั่วโมง โดยในวันที่ 15 กุมภาพันธ์ 2566 จะเริ่มประชุมตั้งแต่เวลา 09.30 น. จนถึงเวลา 02.30 น. ของอีกวันหนึ่ง ซึ่งฝ่ายค้านจะใช้เวลาในการอภิปรายไม่น้อยกว่า 12 ชั่วโมงในกรอบเวลาไม่เกิน 23.00 น. และเวลาจากนั้นจัดสรรให้คณะรัฐมนตรีตอบคำถามชี้แจง ส่วนวันที่ 16 กุมภาพันธ์ จะเริ่มอภิปรายในเวลา 09.00 น. และให้แล้วเสร็จภายใน 24.00 น. หลังจากที่กำหนดวันอภิปรายได้แล้วพรรคร่วมฝ่ายค้านจะไปจัดสรรเวลาการอภิปรายอีกครั้งหนึ่ง รวมถึงประเด็นและเนื้อหาการอภิปรายภายใต้ยุทธการ "ถอดหน้ากากคนดี"ประธานวิปฝ่ายค้าน กล่าวอีกว่า ในวันนี้(25 ม.ค.66) บรรยากาศการหารือตัวแทนฝ่ายรัฐบาลมีท่าทีที่จริงจังในการที่จะมาชี้แจงตอบข้อซักถามต่อสภาผู้แทนราษฎร แม้จะมีกระแสข่าวว่าจะมีการยุบสภาในวันที่ 14 กุมภาพันธ์นี้ แต่ไม่ได้มีการหยิบยกมาพูดคุยในที่ประชุม 3 ฝ่าย แต่อย่างใด